Nekünk Mohács kell
Ha van Isten, ne könyörüljön rajta: 
Veréshez szokott fajta, 
Cigány-népek langy szivű sihederje, 
Verje csak, verje, verje. 

Ha van Isten, meg ne sajnáljon engem: 
Én magyarnak születtem. 
Szent galambja nehogy zöld ágat hozzon, 
Üssön csak, ostorozzon. 

Ha van Isten, földtől a fényes égig 
Rángasson minket végig. 
Ne legyen egy félpercnyi békességünk, 
Mert akkor végünk, végünk.

 Versek
 Ady Endre
 Magyar irodalom 1905-től 1919-ig